༄༅། །ཆོས་རྗེ་འགྲོ་བའི་མགོན་པོ་ལ་བརྟེན་པའི་ལམ་ཟབ་ཐུན་མིན་གྱི་དབང་བསྐུར་བྱ་ཚུལ་བཞུགས་སོ། །

ན་མོ་གུ་རུ་ཤྲཱི་མནྶ་མེ་གྷ་སྭ་རཱ་ཡེ། འདིར་རྗེ་བཙུན་ཏིལླི་པའི་བཀའ་སྲོལ་ལས་བྱུང་བའི་ལམ་ཟབ་བླ་མའི་སྒྲུབ་ཐབས་འདི་ཉིད་ངེས་པ་དོན་གྱི་རྡོ་རྗེ་འཆང་ཆེན་པོ་དཔལ་ལྡན་འབྲུག་པ་རིན་པོ་ཆེ་འགྲོ་མགོན་ཡེ་ཤེས་རྡོ་རྗེ་ལ་བརྟེན་པའི་བྱིན་རླབས་དབང་བསྐུར་བྱ་ཚུལ་གྱི་མཚམས་སྦྱོར་ལ། ཐོག་མར་སློབ་དཔོན་གྱི་བྱ་བ་ནི། གདུལ་བྱ་དབང་རྣོན་ལྟ་བུ་ཡིན་ན་ཕྱི་དཀྱིལ་ལ་མི་ལྟོས་པར་ལུས་དཀྱིལ་ལ་བརྟེན་ནས་སློབ་དཔོན་གྱི་སྙིང་གའི་འོད་ཟེར་གྱིས་དབང་བསྐུར་ཆོག་པའི་ཕྱག་བཞེས་ཡོད་ཀྱང༌། དེང་སང་ལས་དང་པོ་པ་སྤྲོས་པ་ལ་དགའ་བའི་དབང་དུ་བྱས་ཏེ། ད་ལྟའི་ཕྱག་རྒྱུན་ལྟར་སྒྲུབ་ཐབས་འདི་ཉིད་ཆིག་སྒྲུབ་དང་ཚོགས་སྒྲུབ་གང་རུང་གི་སྒོ་ནས་བདག་མདུན་བུམ་རུབ་བདག་འཇུག་ཚོགས་དང་གཏོར་མ་འབུལ་བ་ཡན་གྲུབ་ནས། སློབ་མ་མདུན་དུ་འཁོད་པ་ལ་མེ་ཏོག་བཀྱེ་བསྡུ་དང༌། ཁྲུས་དང་བགེགས་གཏོར་སྲུང་འཁོར་བསྒོམ་པ་རྣམས་སྔོན་དུ་སོང་ནས། འོ་ནམ་མཁའ་དང་མཉམ་པའི་སེམས་ཅན་ཐམས་ཅད་ཀྱི་དོན་དུ་ཟུང་འཇུག་རྡོ་རྗེ་འཆང་ཆེན་པོའི་གོ་འཕང་ཐོབ་པར་བྱ། དེའི་ཆེད་དུ་དཔལ་ལྡན་འབྲུག་པ་རིན་པོ་ཆེ་འགྲོ་མགོན་ཡེ་ཤེས་རྡོ་རྗེའི་ཞབས་ལ་བརྟེན་པའི་བྱིན་རླབས་དབང་བསྐུར་གྱི་རིམ་པ་ཞུ་སྙམ་པའི་ཐུགས་བསྐྱེད་སྔོན་དུ་བཏང་ནས་གསན་པར་འཚལ། དེ་ཡང་མདོ་ལས། གཅིག་ཏུ་དད་ཅིང་གུས་པ་ཆོས་ཉོན་ཅིག །དེ་ལ་འཕྱ་ཞིང་སྐུར་པ་མི་བྱའོ། །ཆོས་སྨྲ་བ་ལ་མཆོད་པར་བྱ་བ་ནི། སངས་རྒྱས་འདྲ་བ་དེ་ལ་འདུ་ཤེས་བསྐྱེད། །ཅེས་དང༌། སྡུད་པ་ལས། སངས་རྒྱས་ཆོས་རྣམས་དགེ་བའི་བཤེས་ལ་བརྟེན་ཏོ་ཞེས། །ཡོན་ཏན་ཀུན་གྱི་མཆོག་མངའ་རྒྱལ་བས་དེ་སྐད་གསུངས། །ཞེས་མདོ་ལུགས་སུ་སངས་རྒྱས་ཀྱི་ཆོས་ཐམས་ཅད་དགེ་བའི་བཤེས་གཉེན་ལ་བརྟེན་ནས་རྫོགས་པར་གསུངས་པ་དང༌། སྡོམ་པ་འབྱུང་བ་ལས། མཆོད་པ་ཐམས་ཅད་ཡོངས་སྤངས་ཏེ། །བླ་མ་མཆོད་པ་ཡང་དག་གསུངས། །དེ་མཉེས་པས་ནི་ཀུན་མཁྱེན་གྱི། །ཡེ་ཤེས་མཆོག་ནི་འཐོབ་པར་འགྱུར། །ཞེས་སྔགས་སུ་བླ་མ་ནི་དཀྱིལ་འཁོར་ཐམས་ཅད་ཀྱི་ཁྱབ་བདག་ཏུ་གྱུར་པའི་ཕྱིར། འཕགས་ཡུལ་གྱི་རྣལ་འབྱོར་དབང་ཕྱུག་མ་ལུས་པ་ཐམས་ཅད་ལམ་ཟབ་མོ་བླ་མའི་རྣལ་འབྱོར་འདི་ཁོ་ན་ལ་བརྟེན་ནས་གྲུབ་པའི་ས་ལ་བདེ་བླག་ཏུ་གཤེགས་པ་ཤ་སྟག་ཡིན་ལ། དེ་ལས་བོད་གངས་ཅན་གྱི་ལྗོངས་སུའང་སྒྲུབ་བརྒྱུད་ཤིང་རྟ་ཆེན་པོ་བརྒྱད་ལ་སོགས་པ་ཚད་མར་གྱུར་པའི་བླ་མ་དམ་པ་གྲངས་ལས་འདས་པ་ཇི་སྙེད་ཅིག་བྱོན་པ་རྣམས་ཀྱང་རྒྱུ་བླ་མའི་བྱིན་རླབས་ལ་བརྟེན་ནས་གྲོལ་བ་འབའ་ཞིག་ཡིན་པས། དེའི་ནང་ནས་རང་རེའི་དཔལ་ལྡན་འབྲུག་པ་རིན་པོ་ཆེ་གདུང་དང་ན་བཟའི་མཚན་ཅན་འདི་ཉིད་ངོ་བོ་འཕགས་མཆོག་འཇིག་རྟེན་དབང་ཕྱུག་ཡིན་པ་ལ། རྣམ་པ་འཕགས་པའི་ཡུལ་དུ་པཎ་ཆེན་ནཱ་རོ་ཏ་པའི་སྐུར་སྤྲུལ་པ་དང༌། ཁ་བ་ཅན་དུ་དཔལ་ལྡན་འབྲུག་པའི་སྐུར་བཞེངས་ཏེ། རྒྱལ་བས་ལུང་བསྟན་མཉམ་མེད་དྭགས་པོ་བཀའ་བརྒྱུད་ཀྱི་བསྟན་པའི་སྙིང་པོ་བླ་ནས་བླར་སྤེལ་བའི་བྱེད་པོ་ཉིད་དུ་བཅོམ་ལྡན་འདས་ཀྱི་ལུང་གིས་བསྔགས་པ་སྟེ། ས་ཞེས་བྱ་བའི་ལུང་པ་རུ། །རྒྱ་ཞེས་བྱ་བའི་གང་ཟག་མཆོག །ནཱ་རོའི་སྤྲུལ་པ་འབྱུང་བ་འགྱུར། །ཞེས་དང༌། ཨོ་རྒྱན་ཆེན་པོས། ནཱ་རོ་པཎ་ཆེན་སྒྱུ་མའི་སྐུར་སྤྲུལ་པ། །གཙང་པ་རྒྱ་རས་འབྲུག་དང་ར་ལུང་བྱོན། །ཞེས་མཚན་དང་བཅས་པའི་ལུང་གི་ཟིན་པའི་ཆོས་རྗེ་འགྲོ་བའི་མགོན་པོ་འདི་ཉིད་དང་པོ་སྣ་ཕུར་གྲུབ་ཐོབ་ཆེན་པོར་ཐུགས་ཡིད་འདྲེས་པར་བརྟེན་པས་རྡོ་རྗེ་འཆང་གི་རྒྱལ་ཚབ་ཏུ་དབང་བསྐུར། ལྷོ་བྲག་མཁའ་ཆུ་སྒྲུབ་ལ་གཞོལ་བས་མེ་ཏོག་གཞུ་ཅན་དཔུང་ལས་རྒྱལ་ནས་རྡོ་རྗེ་འཆང་གི་ས་ལ་འཁོད། བར་དུ་བརྟུལ་ཞུགས་ཀྱི་སྤྱོད་པས་ཙཱ་རིའི་གནས་སྒོ་འབྱེད་ནས་འཁོར་ལོ་སྡོམ་པ་ཡབ་ཡུམ་གྱི་ཞལ་གཟིགས་ཏེ་བསྟན་པ་མཁའ་ཁྱབ་ཏུ་སྤེལ་བའི་ལུང་བསྟན་ཐོབ། ཤིང་སྡོང་ཁ་ཊྭཱཾ་ཅན་དུ་སངས་རྒྱས་རབས་བདུན་ལས་རྟེན་འབྲེལ་ཟབ་མོའི་ཆོས་གསན། ཐ་མར་འབྲུག་དང་ར་ལུང་གཉིས་སུ་བསྟན་པ་སྤེལ་ཏེ་དཔལ་ལྡན་འབྲུག་པའི་ཆོས་ཀྱིས་བྱ་རྒོད་པོའི་ཉིན་ལམ་བཅོ་བརྒྱད་ཀྱི་བར་དུ་ཁྱབ་པར་སྤེལ། སློབ་མ་གངྒཱའི་རྡུལ་ལས་བརྒལ་བའི་ཚོགས་འགྱེད་ལན་གསུམ་གྱི་བར་དུ་བཀྱེས་ཏེ་འོག་མིན་གནས་ཀྱང་དོག་པོར་འགེངས་པ་ལྟ་བུར་མཛད། དེ་ལྟ་བུའི་དཔལ་ལྡན་འབྲུག་པ་རིན་པོ་ཆེ་འགྲོ་མགོན་ཡེ་ཤེས་རྡོ་རྗེའི་ཞབས་ལ་བརྟེན་པའི་བླ་སྒྲུབ་ཐུན་མོང་མ་ཡིན་པ་འདི་ནི། རྒྱ་ཆེ་བའི་ལུང་ཐམས་ཅད་ཀྱི་གཙོ་བོ། རྨད་དུ་བྱུང་བའི་ཟབ་པ་ཐམས་ཅད་ཀྱི་བླ་མ། ཕུལ་དུ་བྱུང་བའི་རིགས་པ་ཐམས་ཅད་ཀྱིས་གྲུབ་པ། གཅིག་ཤེས་ཀུན་གྲོལ་གྱི་གདམས་ངག ཚར་གསུམ་ཁུག་པ་དབང་གི་ལམ་འདིའི་མན་ངག་ནི། རྗེ་བཙུན་ཏིལླི་པའི་ཞལ་སྔ་ནས། ཞིང་དང་བསམ་པ་དངོས་པོ་གསུམ། །གཅིག་ཏུ་དྲིལ་ལ་གསོལ་བ་ཐོབ། །གང་འདོད་འབྲས་བུ་འབྱུང་བར་ངེས། །ལྟེམ་རྐྱང་མ་བྱེད་ནཱ་རོ་པ། །ཞེས་གསུངས་པའི་མན་ངག་ལ་བརྟེན་ནས། ཀུན་མཁྱེན་པད་དཀར་ཞབས་ཀྱིས་བཀྲལ་བའི་ལམ་ཟབ་སྙེ་མར་སྐལ་ལྡན་ཚེ་གཅིག་གིས་བླ་མ་སྐུ་བཞིའི་སར་ཁྲིད་པའི་ལམ་གྱི་རིམ་པ་འདི་ལའང༌། དབང་རབ་ཀྱི་ཉམས་ལེན་མངོན་སུམ་ལམ་བྱེད་ཆོས་སྐུའི་རྣལ་འབྱོར། དབང་འབྲིང་རྣམ་པ་ལམ་བྱེད་ལོངས་སྐུའི་རྣལ་འབྱོར། དབང་དམན་མོས་པ་ལམ་བྱེད་སྤྲུལ་སྐུའི་རྣལ་འབྱོར་ཏེ་གསུམ་ལས། འདིར་ཕྱི་མའི་དབང་དུ་བྱས་ཏེ་གཞི་དུས་ཀྱི་བླ་མ་སྐུ་བཞིའི་ཡོན་ཏན་དྲི་མ་བཞིས་བསྒྲིབས་ཏེ་མ་ཐོབ་པ་རྣམས་ཐོབ་པར་བྱེད་པའི་ཐབས་དང༌། ལམ་དུས་སུ་རྩ་རླུང་ཐིག་ལེ་བླ་མའི་རང་བཞིན་དུ་ཤེས་ཏེ་ཐོབ་པ་མི་ཉམས་པར་བྱེད་པའི་ཐབས་དང༌། འབྲས་དུས་སུ་སྒོ་གསུམ་བླ་མའི་རྡོ་རྗེ་གསུམ་དང་རང་སེམས་བླ་མར་རྟོགས་པའི་ཐབས་འདི་ལས་གཞན་དུ་མེད་པ་ཡིན་པས་ཐོག་མཐའ་བར་གསུམ་དུ་མེད་དུ་མི་རུང་བའི་ཐབས་ཀྱི་གཙོ་བོ་ཉམས་ལེན་ཐམས་ཅད་སྙིང་པོ་ལས་ཀྱང་སྙིང་པོར་གྱུར་པ་ལམ་ཟབ་བླ་མའི་རྣལ་འབྱོར་འདིའི་བྱིན་རླབས་དབང་བསྐུར་གྱི་རིམ་པ་བགྱི་པ་ལ། ངེད་སློབ་དཔོན་གྱི་བྱ་བ་རྣམས་སྔོན་དུ་སོང་ཟིན་ནས། ད་ནི་ཁྱོད་རང་རྣམས་ཀྱི་ངོ་སྐལ་དུ་གྱུར་པ་ནི། གསང་སྔགས་བྱིན་རླབས་ཀྱི་ལམ། བྱིན་རླབས་མོས་གུས་ཀྱི་ལམ་ཞེས་གསུངས་པས། གསང་སྔགས་ཀྱི་བྱིན་རླབས་རང་རྒྱུད་ལ་འཇུག་པ་ལ་ལོག་རྟོག་གི་དྲི་མ་རང་སར་དག་སྟེ་བླ་མ་ལ་སངས་རྒྱས་དངོས་སུ་མཐོང་བའི་མོས་གུས་ཁོ་ན་སྔོན་དུ་འགྲོ་དགོས་ཏེ། ཇི་སྐད་དུ། ཆོས་རྣམས་ཐམས་ཅད་རྐྱེན་ཡིན་ཏེ། །འདུན་པའི་རྩེ་ལ་རབ་ཏུ་གནས། །ཞེས་གསུངས་པ་ལྟར། བཟང་ངན་བསམ་པའི་བྱེ་བྲག་ཡིན་པས་རྐྱེན་གྱིས་བསྒྱུར་ན་བསྒྱུར་དུ་རུང་བའི་དབང་གིས། ཁྱེད་རང་སྐུ་ཉིད་རྣམས་ཀྱི་མོས་འདུན་གྱི་སྤྱན་དམིགས་འདི་བཞིན་མཛོད་ལ། འདིར་ཆོས་འཆད་པའི་སློབ་དཔོན་འདི་ཉིད་འཕགས་པ་འཇིག་རྟེན་དབང་ཕྱུག་གི་རྣམ་རོལ་ཇི་སྙེད་ཅིག་བྱོན་པ་ཐབས་ཀྱི་ཅོད་པན་གཅིག་པུར་གྱུར་པ་དཔལ་ལྡན་འབྲུག་པ་དངོས་ཡིན་སྙམ་པ་དང༌། གནས་ཁང་འདི་ཡང་མ་དག་པའི་རྣམ་པ་ཅན་དུ་མི་བལྟ་བར་དཔལ་ལྡན་བླ་མའི་ཡེ་ཤེས་ཀྱི་རང་སྣང་ལས་གྲུབ་པའི་འོག་མིན་གྱི་གཞལ་ཡས་ཁང་ཡིན་སྙམ་པ་དང༌། འཁོར་རྡོ་རྗེ་མཆེད་པོ་འདི་དག་ཀྱང་ཉོན་མོངས་རྒྱུད་ལྡན་གྱི་གང་ཟག་མ་ཡིན་པར་རིག་པ་འཛིན་པའི་རྣལ་འབྱོར་ཕོ་མོ་ཡིན་སྙམ་པའི་དག་སྣང་དང་མོས་གུས་ཀྱི་སྒོ་ནས་འདིར་དཀྱིལ་འཁོར་དུ་འཇུག་པ་དང༌། དབང་བསྐུར་བ་གཉིས་ལས། ཐོག་མར་འཇུག་པའི་ཆོས་རྣམས་ཞུ་བའི་ཡོན་དུ་དམིགས་ཏེ་མཎྜལ་འབུལ་བར་ཞུ། དེ་ནས་སྙིམ་པ་མེ་ཏོག་དང་བཅས་ཏེ་གསོལ་བ་བཏབ་པ་འདིའི་རྗེས་ཟློས་མཛོད། སངས་རྒྱས་ཀུན་གྱི་རང་བཞིན་སྐུ། །སློབ་དཔོན་མགོན་ལ་སྐྱབས་སུ་མཆི། །གཙོ་བོ་མཁའ་འགྲོ་མར་བཅས་པའི། །ལྷ་རྣམས་ཀུན་ལ་སྐྱབས་སུ་མཆི། །ཐར་པ་ཆེན་པོའི་གྲོང་མཆོག་ཏུ། །མགོན་པོས་བདག་ནི་གཞུག་ཏུ་གསོལ། །ལན་གསུམ། དེ་ནས་ཁྱེད་རང་རྣམས་སྔོན་ཆད་ལྷན་ཅིག་སྐྱེས་པའི་མ་རིག་པས་རིག་པ་ཡེ་ཤེས་ཀྱི་ངོ་བོ་བསྒྲིབས་ཏེ་ཆོས་ཉིད་དོན་དམ་པའི་དཀྱིལ་འཁོར་མ་མཐོང་བ་མཚོན་པའི་སླད་དུ་གདོང་གཡོགས་འཆིང་བའི་མོས་པ་མཛོད། ཨོཾ་ཨཱཿཧཱུཾ་ཞེས་མིག་དར་འཆིང༌། དེ་ནས་ཁྱེད་རང་རྣམས་ཀྱི་རྒྱུད་དག་པར་བྱ་བའི་ཕྱིར་ཐམས་ཅད་རྣལ་འབྱོར་དུ་སེམས་བསྐྱེད་པའི་སྤྱན་དམིགས་འདི་བཞིན་མཛོད་ལ། ཁྱེད་རང་རྣམས་ཀྱི་སྙིང་ཁར་ཀུན་རྫོབ་བྱང་སེམས་ཀྱི་ངོ་བོ་ཟླའི་དཀྱིལ་འཁོར་གྱི་སྟེང་དུ་དོན་དམ་བྱང་སེམས་ཀྱི་རང་བཞིན་རྡོ་རྗེ་དཀར་པོ་རྩེ་ལྔ་པས་རྒྱས་བཏབ་པར་མོས་ལ་འདིའི་རྗེས་ཟློས་མཛོད། ཨོཾ་སརྦ་ཡོ་ག་ཙིཏྟ་ཨུ་པ་ཏ་ཡ་མི། ལན་གསུམ། དེ་བརྟན་པར་བྱ་བའི་ཕྱིར་སློབ་དཔོན་གྱིས་རྡོ་རྗེ་སློབ་མའི་སྙིང་ཁར་བཀོད་དེ། ཨོཾ་སུ་ར་ཏེ་ས་མ་ཡ་སྟྭཾ་ཧོ་སིདྡྷི་བཛྲ་ཡ་ཐ་སུ་ཁཾ། ཞེས་བརྗོད། དེས་ཕྱི་འཇུག་སོང༌། དེ་ནས་ངེད་ཀྱིས་རྡོ་རྗེ་དང་བཅས་པའི་ཕྱག་རྒྱས་དཀྱིལ་འཁོར་གྱི་སྒོ་ཕྱེ་བའི་མོད་ལ་ནང་དུ་འཇུག་པའི་མོས་པ་མཛོད། ཨོཾ་ཨ་ཁཾ་ཝི་ར་ཧཱུཾ། དེས་ནང་འཇུག་བསྟན། དེ་ནས་གསང་འཇུག་ཡེ་ཤེས་དབབ་པ་ལ། ཁྱེད་རང་རྣམས་ལུས་གནས་དྲང་པོར་བསྲང༌། ངག་རླུང་ཁ་སྦྱོར་དུ་འཆིང༌། སེམས་གཞན་དུ་མ་ཡེངས་པར་སྤྱན་དམིགས་འདི་བཞིན་དུ་མཛོད་ཅིག ཁྱེད་རང་རྣམས་ཀྱི་སེམས་རྒྱུ་དུས་ཀྱི་བླ་མ་རྡོ་རྗེ་སེམས་དཔའ་ཧཱུཾ་ཡིག་གི་རྣམ་པར་གནས་པ་དེ་ཉིད་སྐད་ཅིག་གིས་འབྲས་དུས་ཀྱི་བླ་མ་རིགས་རྣམས་ཀུན་གྱི་ཁྱབ་བདག་ཆེན་པོ་ཆོས་རྗེ་འགྲོ་བའི་མགོན་པོའི་སྐུར་ལམ་གྱིས་གསལ་བ་ལ། སློབ་དཔོན་གྱི་སྙིང་ཁ་ནས་སྐུ་གསུང་ཐུགས་དབྱེར་མི་ཕྱེད་པའི་ཡེ་ཤེས་འོད་ཟེར་གྱི་རྣམ་པས་བླ་མའི་གསང་གསུམ་ཡེ་ཤེས་ཀྱི་རོལ་པ་ཁ་བ་བུ་ཡུག་འཚུབས་པ་ལྟར་སྤྱན་དྲངས་ཏེ་ཁྱེད་རང་རྣམས་ཀྱི་ལུས་ངག་ཡིད་གསུམ་ལ་ཐིམ་པས་ཟུང་འཇུག་འབྲས་བུའི་བླ་མ་རིགས་རྣམས་ཀུན་གྱི་ཁྱབ་བདག་རྡོ་རྗེ་འཆང་དང་དབྱེར་མི་ཕྱེད་པར་གྱུར་པའི་མོས་པ་རྩེ་གཅིག་ཏུ་མཛོད་ཅིག་ཅེས་བརྡ་སྦྱར་ནས། འབེབས་རྫས་ཀྱིས་བདུག་སློབ་དཔོན་གྱིས་ཌཱ་དྲིལ་དང་བཅས། ཧཱུཾ། འགྲོ་མགོན་ཐུགས་རྗེ་སོགས་ནས་ས་མ་ཡ་སྟྭཾ་གྱི་བར་དང༌། ཨོཾ་བཛྲ་ཨ་བེ་ཤ་ཡ་ཨ་ཨཱཿ ཞེས་བྱིན་དབབ། ཡེ་ཤེས་པ་དེ་ཉིད་བྱང་ཆུབ་ཀྱི་བར་དུ་ཁྱེད་རང་རྣམས་ཀྱི་རྒྱུད་ལ་བརྟན་པར་གྱུར་པའི་མོས་པ་གྱིས་ཤིག རྡོ་རྗེ་སྤྱི་བོར་བཀོད་དེ་ཏིཥྛ་བཛྲ་བརྗོད། སླར་ཡང་སློབ་དཔོན་གྱི་ལུས་ལ་མེ་ཏོག་འཐོར་བཞིན་པར་སྔགས་འདིའི་རྗེས་ཟློས་མཛོད། པྲ་ཏིཙྪ་བཛྲ་ཧོཿ ཞེས་དོར་དུ་གཞུག་པས་གནས་ལྔ་གང་དུ་ཕོག་པས་རིགས་ངེས་པར་བྱ། སླར་མེ་ཏོག་ཁྱེད་རང་རྣམས་ཀྱི་དབང་རྟགས་ཅོད་པཎ་གྱི་ཚུལ་དུ་སྤྱི་བོར་འཆིང་བའི་མོས་པ་མཛོད། པྲ་ཏི་གྷྲིཧྣ་སྟྭཾ་མི་མམ་ས་སྟྭ་མཧཱ་བ་ལ། མིག་རས་ཕྱེ་བས་མཚོན་མ་རིག་པའི་སྒྲིབ་གཡོགས་བསལ་ནས་རང་བྱུང་ཡེ་ཤེས་ཀྱི་དཀྱིལ་འཁོར་མཐོང་བའི་མོས་པ་མཛོད། ཨོཾ་ཨཱཿ ཧཱུཾ་ཞེས་མིག་དར་ཕྱེ། དེས་འཇུག་པའི་ཆོས་རྣམས་ལེགས་པར་གྲུབ། གཉིས་པ་དབང་བསྐུར་བ་ལ། ཐོག་མར་བུམ་དབང་གི་དོན་དུ་མཎྜལ་འབུལ་བར་ཞུ། དེ་ནས་གསོལ་བ་བཏབ་པ་འདིའི་རྗེས་ཟློས་མཛོད། བྱང་ཆུབ་རྡོ་རྗེ་སོགས་ལན་གསུམ། དེ་ནས་སློབ་མ་དང་བུམ་ཆུ་གཉིས་ཀ་བསངས་སྦྱངས། སྟོང་པའི་ངང་ལས། པད་ཉིའི་གདན་ལ་ཧཱུཾ་ལས་མི་བསྐྱོད་རྡོ་རྗེ་འཆང་སྐུ་མདོག་སྔོན་པོ་རྡོ་རྗེ་དང་དྲིལ་བུ་འཛིན་པ་རྒྱན་ཐམས་ཅད་ཀྱིས་བརྒྱན་ནས་སྐྱིལ་མོ་ཀྲུང་གིས་བཞུགས་པའི་ཐུགས་ཀའི་ས་བོན་ལས་འོད་འཕྲོས། ཡེ་ཤེས་པ་ཛཿཧཱུཾ་བཾ་ཧོཿ དབང་རྫས་ཀྱི་མི་བསྐྱོད་པ་འོད་དུ་ཞུ་བས་བུམ་པའི་བདུད་རྩིར་གྱུར། དཀྱིལ་འཁོར་གྱི་དེ་བཞིན་གཤེགས་པ་རྣམས་ཀྱི་དབང་བསྐུར་བའི་དགོངས་པ་མཛད། རིག་པའི་ལྷ་མོ་རྣམས་ཀྱིས་དབང་བསྐུར། དབང་ཡུལ་གྱི་སེམས་དཔའ་སེམས་མས་བཀྲ་ཤིས་བརྗོད་ཅིང་མཆོད། ལས་དབང་གི་ཁྲོ་བོ་ཁྲོ་མོ་རྣམས་ཀྱིས་བགེགས་སྐྲོད་པར་མོས་ཤིག རྡོ་རྗེ་ཆེན་པོའི་སོགས་ནས་ཨོཾ་བཛྲ་ཨབྷི་ཥཉྩ་མི། ཞེས་དབང་བསྐུར་བུམ་པའི་ཆུ་སྦྱིན། ཡང་སྔར་བཞིན་སློབ་མ་དང་དབང་རྫས་ཀྱི་ཅོད་པཎ་བསངས་སྦྱངས། སྟོང་པའི་ངང་ལས་པད་ཉི་གདན་ལ་ཏྲཾ་ལས་རིན་འབྱུང་སོགས་ནས་ཨོཾ་རཏྣ་ཨ་བྷི་ཥིཉྩ་མི། ཅོད་པན་གྱི་དབང་བསྐུར་བ་དང༌། དེ་བཞིན་རྡོ་རྗེ་དང༌། དྲིལ་བུ་མིང་དབང་བཅས་བསྐུར་བའི་མཐར། དེ་རྣམས་ཀྱིས་ཕུང་ཁམས་ལྔའི་དྲི་མ་སྦྱངས་ཤིང༌། མ་རིག་པ་ལྔ་ལས་བཟློག་ནས་རིག་པའི་ཡེ་ཤེས་ལྔ་བསྐྱེད་པས་ཐུན་མོང་རིག་པའི་དབང་ཞེས་བྱའོ་ཞེས་བརྡ་སྤྲོད། དེ་ནས་ཕྱིར་མི་ལྡོག་པའི་དབང་གི་དོན་དུ་མཎྜལ་འབུལ། གསོལ་བ་བཏབ་པ་འདིའི་རྗེས་ཟློས་གྱིས། དཔའ་བོ་ཆེན་པོ་སོགས་ལན་གསུམ། དེ་ནས་ཁྱེད་རང་རྣམས་དཀྱིལ་འཁོར་གྱི་ཤར་ཁྱམས་སུ་སེངྒེས་བཏེགས་པའི་ཁྲི་ལ་སྐད་ཅིག་གིས་བླ་མ་རིགས་རྣམས་ཀུན་གྱི་ཁྱབ་བདག་ཆེན་པོ། དཔལ་ལྡན་འབྲུག་པ་རིན་པོ་ཆེ་གདུང་དང་ན་བཟའི་མཚན་ཅན་ཆོས་རྗེ་འགྲོ་བའི་མགོན་པོ་གཙང་པ་རྒྱ་རས་ཟག་མེད་འོད་སྐུ་མཚན་དཔེའི་ཡིད་རིས་གསལ་ལ་རྫོགས་པ། ཡོན་ཏན་གྱི་ལུས་ཡོངས་སུ་རྫོགས་པའི་རྟགས་སུ་གསུས་ཁྱིམ་ཆེ་ལ་སྐུ་ཤ་རྒྱས་པ། ཚུལ་ཁྲིམས་ཀྱི་ཕུང་པོ་ཡོངས་སུ་རྫོགས་པའི་མཚོན་བྱེད་དུ་སྐུ་ལ་ཆོས་གོས་གསུམ་དང་པཎྜི་ཏའི་སྟོད་དགབ་གསོལ་བ། དབུ་ལ་རིགས་ཀྱི་རྟགས་སུ་རིན་པོ་ཆེ་སྣ་ལྔས་ཕྲས་བཏབ་པའི་སྒོམ་ཞྭ་དབང་གི་མདངས་ཅན་གསོལ་ཞིང༌། སྲིད་ཞིའི་མཐའ་ལ་མི་གནས་པའི་བརྡར་ཞབས་གཉིས་རྡོ་རྗེ་སྐྱིལ་མོ་ཀྲུང་དུ་བཞུགས་པ། གསུང་ཟབ་རྒྱས་ཆོས་ཀྱི་དགའ་སྟོན་འགྱེད་པའི་སླད་དུ་ཕྱག་ཉིས་ཆོས་ཀྱི་འཁོར་ལོའི་ཕྱག་རྒྱ་ཐུགས་ཀར་བཅང་བ། ཐུགས་ཇི་ལྟ་ཇི་སྙེད་མཁྱེན་པའི་ཡེ་ཤེས་ལྔ་དང་ལྡན་པའི་བརྡར་འོད་ལྔའི་ཕྲེང་བའི་འཁྲིགས་པའི་དབུས་ན་བཞུགས་པར་གསལ་བ་ལ། རྡོ་རྗེ་གསུམ་གྱི་དམ་ཚིག་སྦྱིན་པའི་མོས་པ་མཛོད་ཅིག རྡོ་རྗེ་རབ་གནས་སོགས་ནས་སེམས་ཅན་གྱི་དོན་གྱིས་ཤིག ཅེས་པའི་བར་གྱིས་རྡོར་དྲིལ་ཕྱག་རྒྱ་བཅས་གནང་བ་སྦྱིན་པར་བྱ། དེ་རྣམས་ཀྱིས་ལུས་ཀྱི་དྲི་མ་དག་བུམ་པའི་དབང་ཐོབ། ལམ་བསྐྱེད་རིམ་སྒོམ་པ་ལ་དབང༌། འབྲས་བུ་སྐུ་རྡོ་རྗེ་སྤྲུལ་པའི་སྐུ་ཐོབ་པའི་སྐལ་བ་ཅན་དུ་བྱས་པ་ཡིན་ནོ། །གཉིས་པ་གསང་དབང་གི་དོན་དུ་མཎྜལ་དང༌། ཁྱབ་བདག་ལ་སོགས་ཀྱིས་གསོལ་བ་ལན་གསུམ་གདབ། དེ་ནས་ཁྱེད་རང་རྣམས་སྔར་སློབ་དཔོན་གྱི་ལུས་དཀྱིལ་མཐོང་བ་མཚོན་པའི་བརྡར་འབྲུ་གསུམ་བརྗོད་པ་དང་ལྷན་ཅིག་མིག་དར་འཆིང་ནས་སྤྱན་དམིགས་འདི་ལྟར་གསལ་ཐོབ་མཛོད། ཨོཾ་ཨཱཿཧཱུཾ། བླ་མ་རྡོ་རྗེ་འཆང་ཡབ་ཡུམ་སྙོམས་པར་ཞུགས་པས་སྐུ་གསུང་ཐུགས་ཡེ་ཤེས་རྡོ་རྗེའི་ལྷ་ཚོགས་ཐམས་ཅད་ཞུ་བའི་བདུད་རྩི་བྱང་ཆུབ་ཀྱི་སེམས་དཀར་དམར་འདྲེས་པའི་ཐིག་ལེ་པདྨར་བབས་པ་ལྕེས་བླངས་པའི་མོས་པ་གྱིས་ཤིག་ཅེས་བརྡ་སྤྲོད་ནས། ཇི་ལྟར་འདས་པའི་སོགས་ནས་ཨ་ཧོ་མཧཱ་སུ་ཁ། ཞེས་བདུད་རྩི་སྦྱིན། བདུད་རྩིའི་རྒྱུན་གྱིས་ཕུང་ཁམས་སྐྱེ་མཆེད་ཐམས་ཅད་ལ་ཁྱབ་པས་གསལ་སྟོང་རྣམ་པར་མི་རྟོག་པའི་ཡེ་ཤེས་རྒྱུད་ལ་སྐྱེ་བར་མོས་ཏེ་མིག་དར་ཕྱེ། ཨོཾ་ཨཱཿཧཱུཾ། ཞེས་བརྗོད། དེས་ངག་གི་དྲི་མ་དག གསང་བའི་དབང་ཐོབ། ལམ་རྩ་རླུང་ཐིག་ལེ་བསྒོམ་པ་ལ་དབང༌། འབྲས་བུ་གསུང་རྡོ་རྗེ་ལོངས་སྤྱོད་རྫོགས་པའི་སྐུ་ཐོབ་པའི་སྐལ་བ་ཅན་དུ་བྱས་པ་ཡིན་ནོ། །གསུམ་པ་ཤེར་དབང་གི་དོན་དུ་མཎྜལ་དང༌། ཁྱབ་བདག་བདག་ལ་སོགས་གསོལ་བ་ལན་གསུམ་བཏབ། དེ་ནས་ཁྱེད་རང་རྣམས་སྔར་ཕྱག་རྒྱ་བྷ་གའི་དཀྱིལ་འཁོར་མ་མཐོང་བ་མཚོན་པའི་བརྡར་འབྲུ་གསུམ་བརྗོད་པ་དང་ལྷན་ཅིག་མིག་དར་འཆིང་ནས་སྤྱན་དམིགས་འདི་ལྟར་གསལ་ཐོབ་མཛོད། ཨོཾ་ཨཱཿཧཱུཾ། ཁྱེད་རང་རྣམས་སྐད་ཅིག་གིས་བླ་མ་ངེས་པ་དོན་གྱི་རྡོ་རྗེ་འཆང་ཆེན་པོ་དཔལ་ལྡན་འབྲུག་པ་རིན་པོ་ཆེ་འགྲོ་མགོན་ཡེ་ཤེས་རྡོ་རྗེའི་སྐུར་གསལ་བ་ལ། བླ་མས་སངས་རྒྱས་ཐམས་ཅད་དཔང་པོར་གསོལ་ཏེ་རིག་མ་མཚན་ཉིད་དང་ལྡན་པ་མོ་རྡོ་རྗེ་སྙེམས་མའི་ངོ་བོར་བྱིན་གྱིས་བརླབས་ཏེ་ཕྱག་ཏུ་བསྩལ་བའི་མོས་པ་གྱིས་ཤིག་ཅེས་བརྡ་སྤྲོད་ནས། ལྷ་མོ་དགའ་སྦྱིན་སོགས་ཀྱིས་རིག་ཙཀ་གཏད། ཕྱག་རྒྱ་དེ་དང་སྙོམས་པར་ཞུགས་པས་དགའ་བ་མཆོག་དགའི་མཐར། ལྷན་ཅིག་སྐྱེས་པའི་སྐད་ཅིག་མར་སོ་སོར་རང་གི་རིག་པར་བྱ་བ་བདེ་སྟོང་དཔེའི་ཡེ་ཤེས་ཉམས་སུ་མྱོང་བར་མོས་ཏེ་མིག་དར་ཕྱེ། ཨོཾ་ཨཱཿཧཱུཾ། ཞེས་བརྗོད། དེས་ཡིད་ཀྱི་དྲི་མ་དག ཤེས་རབ་ཡེ་ཤེས་ཀྱི་དབང་ཐོབ། ཕོ་ཉའི་ལམ་བསྒོམ་པ་ལ་དབང༌། འབྲས་བུ་ཐུགས་རྡོ་རྗེ་ཆོས་ཀྱི་སྐུ་ཐོབ་པའི་སྐལ་བ་ཅན་དུ་བྱས་པ་ཡིན་ནོ། །བཞི་པ་ཚིག་དབང་ཟབ་མོ་ཞུ་བའི་དོན་དུ་མཎྜལ་དང༌། ཁྱབ་བདག་བདག་ལ་སོགས་གསོལ་བ་ལན་གསུམ་བཏབ། དེ་ནས་ཁྱེད་རང་རྣམས་སྔར་རང་སེམས་བྱང་ཆུབ་སེམས་ཀྱི་དཀྱིལ་འཁོར་མ་མཐོང་བའི་བརྡར་མིག་དར་འཆིང་ནས་སྤྱིན་དམིགས་འདི་ལྟར་གསོལ་ཐོབ་མཛོད། ཨོཾ་ཨཱཿཧཱུཾ། ཁྱེད་རང་རྣམས་སྔར་རྩོལ་བཅས་ཐབས་ཀྱི་ལམ་ལ་བརྟེན་ནས་དཔེའི་ཡེ་ཤེས་ཉམས་སུ་མྱོང་བ་དེས་མཚོན་བྱེད་དུ་བྱས་ནས་འདིར་རྩོལ་མེད་དོན་དམ་ལྷན་ཅིག་སྐྱེས་པའི་ཡེ་ཤེས་ཚིག་གིས་ངོ་སྤྲོད་པའི་མོད་ལ་ཐ་མལ་ཤེས་པ་སྐད་ཅིག་མ་རྣམ་རྟོག་སྔ་ཕྱིའི་སོ་མཚམས་ན་ཡོད་པ་འདི་ཉིད་མ་བཅོས་སྤྲོས་བྲལ་ཕྱག་རྒྱ་ཆེན་པོ་རྣམ་པར་མི་རྟོག་པའི་ངང་དུ་ཡུད་ཙམ་མཉམ་པར་འཇོག་པར་ཞུ་ཞེས་བརྡ་སྤྲོད་ནས། ཡེ་ཤེས་འདི་ནི་སོགས་བརྗོད་དེ་དགོངས་པ་གཏད། དེ་ལྟར་ངོ་སྤྲོད་པས་སྣང་སྲིད་ཕྱག་རྒྱ་ཆེན་པོ་ཅི་སྣང་ཆོས་སྐུའི་རང་བཞིན་དུ་མོས་ཏེ་མིག་དར་ཕྱེ། ཨོཾ་ཨཱཿཧཱུཾ་ཞེས་བརྗོད། དེས་ལུས་ངག་ཡིད་ཐ་དད་དུ་འཛིན་པའི་དྲི་མ་དག དབང་བཞི་པ་ཐོབ། ལམ་ཕྱག་རྒྱ་ཆེན་པོ་བསྒོམ་པ་ལ་དབང༌། འབྲས་བུ་ཡེ་ཤེས་རྡོ་རྗེ་ངོ་བོ་ཉིད་ཀྱི་སྐུ་ཐོབ་པའི་སྐལ་བ་ཅན་དུ་བྱས་པ་ཡིན་ནོ། །དེས་ཐུན་མོང་དབང་བཞིའི་རིམ་པ་སོང་ནས། ད་ནི་ཐུན་མིན་བླ་མའི་བྱིན་རླབས་ཀྱི་དབང་ལ་སྤྱན་དམིགས་འདི་བཞིན་དུ་མཛོད་ཅིག སྣང་གཞི་མདུན་གྱི་དཀྱིལ་འཁོར་དུ་བཞུགས་པའི་བླ་མ་འགྲོ་མགོན་ཡེ་ཤེས་རྡོ་རྗེ་དེ་ཉིད་སྐུ་མཚན་དཔེའི་གཟི་འོད་རབ་ཏུ་འབར་བ། གསུང་ཐེག་ཆེན་ཆོས་ཀྱི་རང་སྒྲ་རྒྱུན་དུ་སྒྲོག་པ། ཐུགས་ཟབ་གསལ་ལྷན་ཅིག་སྐྱེས་པའི་ཡེ་ཤེས་ཀྱི་ངང་དུ་བཞུགས་བཞིན་པ། གདུལ་བྱ་འདུལ་བའི་མཛད་ཕྲིན་མ་ངེས་ཅི་ཡང་སྟོན་པ། སྣང་སྲིད་དབང་དུ་བསྡུས་ཤིང་སྲིད་གསུམ་ཟིལ་གྱིས་གནོན་པའི་སྐུ་ཅན་དེ་ནི་ཁྱེད་རང་སྐུ་ཉིད་རྣམས་ཀྱི་མདུན་དུ་སྤྱན་དྲངས་པའི་མོས་པ་མཛོད། རྔ་སིལ་རོལ་མོའི་བྱེ་བྲག་གིས་བསུས་ཏེ་བླ་མའི་སྐུ་བརྙན་ཞུ། ཡང་ཁྱེད་རང་རྣམས་ཀྱི་ལུས་རྣམས་སྨིན་གྱི་ཕུང་པོ་འདི་ཉིད་ཀྱི་དབུའི་ཡ་ཐོད་ཧག་གི་བཀོག་པའི་ནང་དུ་ལུས་ལྷག་མ་རིལ་པོར་བཅུག་པ་ལ། ཨོཾ་ཨཱཿཧཱུཾ། ཞེས་ལན་གསུམ་བརྗོད་པས། ཡེ་ཤེས་ཀྱི་བདུད་རྩི་རོ་བརྒྱ་དང་ལྡན་པ་དཀར་ལ་དམར་བའི་མདངས་ཅན་དུ་མེར་གྱིས་ཞུ་བ། བླ་མའི་ལྗགས་རྡོ་རྗེའི་འོད་ཟེར་གྱི་སྦུ་གུས་བཅུད་དྲངས་ཏེ་གསོལ་བའི་མོས་པ་དང་བཅས་འདི་ཉིད་ལྷན་ཅིག་ཏུ་གསུང་བར་ཞུ། ཞལ་ཟས་རོ་བརྒྱ་ལྡན་པའི་ཡིད་འཕྲོག་པ། །ལེགས་སྦྱར་འདི་ནི་དཔལ་ལྡན་འབྲུག་པ་ལ། །དད་པས་ཕུལ་བའི་འགྲོ་བ་འདི་དག་ཀུན། །རྣལ་འབྱོར་ཏིང་འཛིན་ཟས་ལ་སྤྱོད་པར་ཤོག །ཨོཾ་ཨཱཿཧཱུཾ་གུ་རུ་ཛྙཱ་ན་བཛྲ་བ་ག་ཎ་ཙཀྲ་པཱུ་ཛ་མེ་གྷ་ས་མུ་དྲ་སྥ་ར་ཎ་ས་མ་ཡེ་ཧཱུཾ། ཞེས་འབུལ། དེ་ནས་ཁྱེད་རང་རྣམས་ཀྱི་ལུས་ཞིང་རྡུལ་གྱི་གྲངས་དང་མཉམ་པར་སྤྲུལ་ཏེ་བླ་མའི་ཞབས་ལ་ཕྱག་འཚལ་བའི་མོས་པ་དང་བཅས་ཚིག་འདི་ལྷན་ཅིག་གསུང་བར་ཞུ། གང་གི་དྲིན་སོགས་ནས་དཔལ་ལྡན་འབྲུག་པ་ལ་ཕྱག་འཚལ། །དེ་ལྟར་མོས་གུས་གདུང་ཤུགས་དྲག་པོས་ཕྱག་འཚལ་ཞིང་གསོལ་བ་བཏབ་པའི་རྐྱེན་གྱིས། ཆོས་རྗེ་འགྲོ་བའི་མགོན་པོའི་དཔྲལ་བ་ནས་སྐུའི་བྱིན་རླབས་ཀྱི་རང་བཞིན་གཡོན་རྐྱང་མ་དང་རྗེས་སུ་འབྲེལ་བའི་ཀུན་ད་བྱང་སེམས་དཀར་པོའི་རྒྱུན་བྱུང༌། སྐུ་ཉིད་རྣམས་ཀྱི་དཔྲལ་བར་ཐིམ། ལུས་ཀྱི་དྲི་མ་དག བུམ་པའི་དབང་ཐོབ། མགྲིན་པ་ནས་གསུང་གི་བྱིན་རླབས་ཀྱི་ངོ་བོ་གཡས་རོ་མ་དང་རྗེས་སུ་འབྲེལ་བའི་རཀྟ་བྱང་སེམས་དམར་པོའི་རྒྱུན་བྱུང་བ་སྐུ་ཉིད་རྣམས་ཀྱི་མགྲིན་པར་ཐིམ། ངག་གི་དྲི་མ་དག གསང་བའི་དབང་ཐོབ། སྨིན་མཚམས་ནས་ཐུགས་ཀྱི་བྱིན་རླབས་དབུ་མ་དང་རྗེས་སུ་འབྲེལ་བའི་ཁུ་ཁྲག་འདྲེས་པའི་བྱང་སེམས་བྱོན། སྐུ་ཉིད་རྣམས་ཀྱི་སྨིན་མཚམས་སུ་ཐིམ། ཡིད་ཀྱི་དྲི་མ་དག ཤེས་རབ་ཡེ་ཤེས་ཀྱི་དབང་ཐོབ་པའི་མོས་པ་མཛོད། དེ་དག་ནི་འདྲ་བས་འདྲ་བ་ལམ་དུ་བྱེད་པ་གོང་མའི་བརྡ་དབང་རྣམ་གསུམ་ཡིན། ད་བཞི་པ་ཡེ་ཤེས་རྡོ་རྗེའི་དབང་བསྐུར་བ་ལ། ཐོག་མར་མོས་གུས་གདུང་ཤུགས་དྲག་པོས་ཕུར་ཚུགས་སུ་གསོལ་བ་འདེབས་པ་འདི་ཉིད་ལྷན་ཅིག་དབྱངས་སུ་ལེན་པར་ཞུ། གུས་པའི་ལུས་ལས་སྙན་པའི་ངག་ཕྱུག་ནས། །དྭང་བའི་ཡིད་ཀྱིས་གུས་ཤིང་གསོལ་བ་འདེབས། །ཉམས་མྱོང་རྒྱུན་ཆད་མེད་པར་བརྟན་པ་དང༌། །རྟོགས་པ་མཆོག་ཏུ་གྱུར་པ་བསྐྱེད་དུ་གསོལ། །ཞེས་མང་དུ་བརྗོད། སྐུ་ཉིད་རྣམས་ལུས་གནད་ལྟ་སྟངས་གཡོ་བ་མེད་པའི་ངང་ནས་སེམས་དུས་གསུམ་རྣམ་རྟོག་གི་སྤྲོས་པས་མ་བསླད་པར། རང་རིག་བདེ་སྟོང་བརྗོད་བྲལ་གྱི་ངང་ལ་ཡུད་ཅིག་མཉམ་པར་འཇོག་པར་ཞུ། དེ་ལ་གནས་ལུགས་ཀྱི་དོན་ངོ་སྤྲོད་པའི་ཚུལ་དུ་ཆོས་རྗེ་འགྲོ་བའི་མགོན་པོ་གཙང་པ་རྒྱ་རས་ཀྱི་ཞལ་ནས་རང་གི་རྟོགས་པ་བརྗོད་པའི་དོ་ཧ་རྡོ་རྗེའི་གླུས་འདི་ལྟར་དུ་གདམས་བྱུང་སྙམ་པའི་མོས་པ་མཛོད། སེམས་གཞི་རྩ་བྲལ་བའི་དོན་རྟོགས་པས། །འཁོར་འདས་ཀྱི་ངོ་བོ་གཅིག་ཏུ་འདྲེས། །དགག་སྒྲུབ་དང་སྤང་བླང་ངས་མ་མཐོང༌། །འདི་བདག་གི་ལྟ་བའི་གདེངས་ཚད་ཡིན། །སེམས་མ་བཅོས་བཞག་པ་ཆོས་ཀྱི་སྐུ། །གློ་བུར་གྱི་རྟོགས་པ་རང་སར་གྲོལ། །བསམ་དུ་མེད་པ་ཅིག་ཉམས་སུ་མྱོང༌། །འདི་བདག་གི་སྒོམ་པའི་གདེངས་ཚད་ཡིན། །ཕྱི་ཚོགས་དྲུག་ཡུལ་གྱི་སྣང་བ་རྣམས། །འཛིན་མེད་ལ་རང་གྲོལ་ཉིད་དུ་སོང༌། །གཟའ་གཏད་འདུག་པ་ངས་མ་མཐོང༌། །འདི་བདག་གི་སྤྱོད་པའི་གདེངས་ཚད་ཡིན། །ནང་མཁའ་ལྟར་དག་པའི་སེམས་ཉིད་ལ། །ཉེས་ལྟུང་གི་དྲི་མས་གོས་པ་མེད། །སྲུང་མཚམས་ཀྱང་འདུག་པར་ངས་མ་མཐོང༌། །འདི་བདག་གི་དམ་ཚིག་གདེངས་ཚད་ཡིན། །ཐ་མལ་གྱི་རྣམ་རྟོག་རང་ག་འདི། །ཤར་གྲོལ་ལ་ཆོས་སྐུར་ངོ་ཤེས་པས། །དོན་རྒྱལ་བའི་སྐུ་གསུམ་ལྷུན་གྱིས་གྲུབ། །འདི་བདག་གི་འབྲས་བུའི་གདེངས་ཚད་ཡིན། །ཅེས་གསུངས་པའི་མོས་པ་མཛོད། དེ་ལྟར་མོས་གདུང་དྲག་པོའི་རྐྱེན་གྱིས། བླ་མ་ཆོས་རྗེ་འགྲོ་བའི་མགོན་པོ་འདི་ཉིད་ཀྱི་སྐུ་འོད་ཕུང་གི་རྣམ་པར་ལྟེམ་གྱིས་ཞུ་ནས་སྐུ་ཉིད་རྣམས་ལ་སིབ་ཀྱིས་ཐིམ་པས་སྐུ་གསུང་ཐུགས་ཀྱི་བྱིན་རླབས་ཐམས་ཅད་པར་བཏབ་པ་བཞིན་དུ་ཁྱེད་རང་རྣམས་ཀྱི་ཐུགས་སུ་རྒྱུད་ལ་འཕོས་པའི་མོས་པ་མཛོད། བླ་མའི་སྐུ་བརྙན་མེད་ན་ཚོམ་བུ་མགོ་བོར་འཇོག་ཅིང་དྲིལ་བུ་གསིལ། དྲི་ཞིམ་པོའི་སྤོས་བཏུལ་ཞིང་ངག་ཏུ། རིགས་རྣམས་ཀུན་གྱི་ཁྱབ་བདག་ཆོས་སྐུའི་རྡོ་རྗེ་འཆང་ཆེན། འོག་མིན་སྟོན་པའི་གཅེས་ཕྲུག་མཆོག་གཟིགས་རྣམ་གཉིས། གྲུབ་ཆེན་མར་མི་དྭགས་གསུམ་ལ་སོགས་པ་རྩ་བ་དང་བརྒྱུད་པའི་བླ་མ་རྣམས་ཀྱིས་བྱིན་གྱིས་རློབས་ཤིག ཁྱད་པར་དུ་དཔལ་ལྡན་འབྲུག་པ་རིན་པོ་ཆེ་གདུང་དང་ན་བཟའི་མཚན་ཅན་ཆོས་རྗེ་འགྲོ་བའི་མགོན་པོ་རྒྱ་རས་ཡེ་ཤེས་རྡོ་རྗེའི་ཞབས་ཀྱིས་རྡོ་རྗེ་སློབ་མ་འདི་རྣམས་ལ་བྱིན་གྱིས་རློབས་ཤིག ལུས་ལ་རྡོ་རྗེ་སྐུའི་སྒོ་ནས༴ ངག་ལ་རྡོ་རྗེ་གསུང་གི་སྒོ་ནས༴ ཡིད་ལ་རྡོ་རྗེ་ཐུགས་ཀྱི་སྒོ་ནས༴ ཡོན་ཏན་མི་ཟད་པ་རྒྱན་གྱི་འཁོར་ལོའི་སྒོ་ནས༴ ཕྲིན་ལས་རྣམ་པ་བཞིའི་སྒོ་ནས༴ གསང་བ་བསམ་གྱིས་མི་ཁྱབ་པའི་སྒོ་ནས༴ ད་ལྟ་ཉིད་དུ༴ མྱུར་བ་ཉིད་དུ༴ སྟན་ཐོག་འདི་ཉིད་དུ༴ ཛཿཧཱུཾ་བཾ་ཧོཿ གཉིས་སུ་མེད་པ་གྱུར། དེ་ནས་ཁྱེད་རང་རྣམས་སྐད་ཅིག་གིས་བླ་མའི་གསང་གསུམ་དང་གཉིས་སུ་མི་ཕྱེད་པར་ཟག་མེད་འོད་ཀྱི་སྐུར་གསལ་བའི་སྙིང་ཁར། བླ་མ་རྡོ་རྗེ་འཆང་གི་དཀྱིལ་འཁོར་རྟེན་དང་བརྟེན་པར་བཅས་པ་མིག་འབྲས་ནང་དུ་གཟུགས་བརྙན་ཤར་བ་ལྟར་དམིགས་ཏེ་རྫོགས་རིམ་ཕྲ་ཐིག་གི་རྣལ་འབྱོར་བསྒོམ་པར་བྱའོ། །དེ་ནས་སྲོག་རྩོལ་བསྡམས་ཏེ་དབུགས་ཕྱིར་འགྲོ་བའི་ཚེ་རྡུལ་ཕྲ་རབ་བསགས་པའི་ཡེ་ཤེས་ཀྱི་འོད་ཟེར་ལས་སྣ་ཚོགས་པའི་སྐུ་མཐའ་ཡས་པ་སྤྲོས་ཏེ། སེམས་ཅན་ཐམས་ཅད་རྡོ་རྗེ་སེམས་དཔར་བྱིན་གྱིས་བརླབས། ནང་དུ་འཇུག་པའི་ཚེ་ལྷ་ལ་བསྡུ། གནས་པའི་ཚེ་དཀྱིལ་འཁོར་གྱི་འཁོར་ལོ་དང་མཉམ་པ་ཉིད་དུ་ཇི་ཙམ་ཐུབ་པར་བཞག དེ་ལྟར་ཡང་དང་ཡང་དུ་སེམས་ཤིན་ཏུ་བརྟན་པར་བཟུང་བས། ཞག་བདུན་གྱིས་ལུས་འདར་བ་དང༌། བསྐྱོད་པ་དང༌། གཡོ་བ་དང༌། འཕར་པ་སོགས་རང་གིས་མངོན་སུམ་དུ་མཐོང་བར་འགྱུར་རོ། དེ་ལ་གོམས་ནས་རྒྱུན་དུ་རང་གི་སྤྱི་བོར་མི་ཤིགས་པའི་ཐིག་ལེ་ལས་བདུད་རྩིའི་འོ་མའི་རྒྱུན་ཉིན་མཚན་དུ་ཕབ། ལྟེ་བར་རླུང་མེ་སྦྱོར་བའི་སྟེང་ཐོད་པའི་ནང་དུ་བདུད་རྩིས་གང༌། རླུང་གིས་གཏུམ་མེ་འབར་བས་བདུད་རྩི་ལུད་དེ་ལུས་ཐམས་ཅད་ལ་ཁྱབ་པས་སྙིགས་མ་དག་སྟེ་ཤིན་སྦྱངས་ཐོབ། སེམས་ལས་སུ་རུང་བས་ཏིང་ངེ་འཛིན་ལ་དབང་སྒྱུར་ནས་ཕྱི་ནང་གཉིས་སུ་མེད་པའི་ཡེ་ཤེས་འོད་གསལ་བའི་ངོ་བོ་བླ་མའི་སྐུ་རྡོ་རྗེ་སྤྲུལ་པའི་སྐུ་འཇའ་ཚོན་ལྟ་བུ་ཚེ་འདིར་གྲུབ་པར་འགྱུར་རོ། །དེ་ནས་བླ་མའི་རྒྱུད་སྡེ་དག་ལས་གསུངས་པའི་དབང་བཞིའི་དམ་ཚིག་བསྒྲགས་པ་ལ་གསན་ཁྱབ་མཛད་པར་ཞུ་ཞེས་བརྡ་སྤྲོད་ནས། ཁྱོད་ཀྱི་སྲོག་ཆགས་སོགས་བརྗོད། དེ་ཡང་ལས་དང་པོ་པོས་དམ་ཚིག་བཞི་པོ་སྒྲ་ཇི་བཞིན་པ་མ་ཡིན་པར་བསྐྱེད་རྫོགས་ཀྱི་ལམ་ཉམས་སུ་ལེན་ཅིང༌། དྲོད་ཐོབ་པའི་རྣལ་འབྱོར་པས་ཚིག་དོན་སྒྲ་ཇི་བཞིན་པར་ཉམས་སུ་ལེན་ནས་བརྟུལ་ཞུགས་ལ་སྤྱོད་པར་རྗེས་སུ་གདམས་པ་ཡིན་ནོ། །དེས་ལམ་ཟབ་ཐུན་མོང་མ་ཡིན་པའི་གདམས་ངག་བླ་མ་སྒྲུབ་པའི་སྨིན་བྱེད་ཕྱག་བཞེས་ལྟར་ཕུལ་གྲུབ་པ་ཡིན་པས། དེ་ལས་བྱུང་བའི་རྩ་བ་དང་ཡན་ལག་གི་དམ་ཚིག་རྣམས་ཀྱང་ཚུལ་བཞིན་བསྲུང་ངོ་སྙམ་པ་འདིའི་རྗེས་ཟློས་གྱིས། གཙོ་བོས་ཇི་ལྟར་སོགས། བཏང་རག་གི་མཎྜལ་འབུལ་བ་དང༌། ལུས་ལོངས་སྤྱོད་འབུལ་བའི་ཁས་ལེན་དང༌། དགེ་རྩ་བྱང་ཆུབ་ཏུ་བསྔོ་བ་སོགས་བྱའོ། །དེ་ནས་སྔར་གྱི་མཇུག་སྡུད་སོགས་མཐར་དབྱུང་རིམ་པར་བགྱིས་པས་གྲུབ་པའོ།། །།ཅེས་པ་འདི་ཡང་ཆོས་རྗེ་འགྲོ་བའི་མགོན་པོ་གཙང་པ་རྒྱ་རས་ལ་བརྟེན་པའི་བླ་སྒྲུབ་ཀྱི་ཆ་ལག་ཏུ་དགེ་རིན་པས་ཕ་སྡིངས་བཤད་གྲྭར་བྲིས་པ་འདིས་ཀྱང་དཔལ་ལྡན་འབྲུག་པའི་བསྟན་པ་ལ་སྨན་པའི་རྒྱུར་གྱུར་ཅིག། །།